CELEX: 62021TN0236
Language: lv
Date: 2021-05-03 00:00:00
Title: Lieta T-236/21: Prasība, kas celta 2021. gada 3. maijā – FZ u.c./Komisija

21.6.2021   
            
            
               LV
            
            
               Eiropas Savienības Oficiālais Vēstnesis
            
            
               C 242/54
            
         
      Prasība, kas celta 2021. gada 3. maijā – FZ u.c./Komisija
      (Lieta T-236/21)
      (2021/C 242/76)
      Tiesvedības valoda – franču
      
         Lietas dalībnieki
      
      
         Prasītāji: FZ un 15 citi prasītāji (pārstāvis: J.-N. Louis, advokāts)
      
         Atbildētāja: Eiropas Komisija
      
         Prasījumi
      
      Prasītāju prasījumi Vispārējai tiesai ir šādi:
      
                  —
               
               
                  atcelt Komisijas lēmumu, ar ko sagatavots prasītāju paziņojums par algu par 2020. gada jūliju, ciktāl tajā pirmoreiz un ar atpakaļejošu spēku no 2019. gada 1. oktobra un no 2020. gada 1. janvāra viņu atalgojumam piemēroti jaunie korekcijas koeficienti;
               
            
                  —
               
               
                  piespriest atbildētājai atlīdzināt tiesāšanās izdevumus.
               
            
         Pamati un galvenie argumenti
      
      Prasības pamatojumam prasītāji norāda uz Civildienesta noteikumu 64. un 65. panta pārkāpumu, vienlīdzīgas attieksmes principa pārkāpumu vienlīdzīgas pirktspējas ziņā, acīmredzamu kļūdu vērtējumā, kā arī tiesiskās drošības principa pārkāpumu un rūpības pienākuma neizpildi.
      Lai noteiktu korekcijas koeficientu, kas ir piemērojams ārpus Savienības nodarbinātajiem prasītājiem, Eurostat esot jāievāc konkrēti dati saistībā ar viņu dienesta vietu, atbilstoši Civildienesta noteikumu 64. un 65. panta Īstenošanas noteikumiem, kuri ir paredzēti šo noteikumu XI pielikumā. Datu, kas ņemti vērā korekcijas koeficienta noteikšanā, savākšanas darbs tiek veikts atbilstoši starptautiskās sadarbības nolīgumam starp Eurostat, ESAO un ANO.
      Koeficienti, kas tiek aprēķināti, balstoties uz šiem datiem, laikā no 2018. gada janvāra līdz 2019. gada janvārim pazeminājās no 239,7 uz 94,0, bet par šo pašu laikposmu ANO personāla atalgojumam piemērojamie koeficienti tika paaugstināti, ievērojot inflāciju.
      Pamatojoties uz SVF analīzi – Kongo franks (CDF) 2017. gadā stipri zaudēja vērtību salīdzinājumā ar dolāru (USD) un euro, kam pievienojās būtiska inflācija, kura izpaudās kā nozīmīgs USD cenu kāpums. Turklāt gan Kongo Centrālās bankas, gan ANO un SVF statistikas dati parāda paralēlu USD un CDF evolūciju attiecībā pret euro.